b'\n_START_ARTICLE_\nYlivuotto\n_START_PARAGRAPH_\nYlivuotto (my\xc3\xb6s Yli-Vuotto) on kyl\xc3\xa4 entisen Ylikiimingin kunnan alueella Vuoton kaupunginosassa Oulussa. Kyl\xc3\xa4 sijaitsee noin 28 kilometri\xc3\xa4 Ylikiimingin taajamasta it\xc3\xa4\xc3\xa4n seututien 836 varrella l\xc3\xa4hell\xc3\xa4 Utaj\xc3\xa4rven kunnanrajaa._NEWLINE_Ylivuoton kyl\xc3\xa4 on muodostunut Iso-Vuotunkij\xc3\xa4rven ja Kiiminkijoen v\xc3\xa4liselle kapealle harjulle, V\xc3\xa4h\xc3\xa4-Vuotungin j\xc3\xa4rvi taas sijaitsee kyl\xc3\xa4n l\xc3\xa4nsipuolella. L\xc3\xa4nness\xc3\xa4 kyl\xc3\xa4 rajoittuu Veps\xc3\xa4\xc3\xa4n, id\xc3\xa4ss\xc3\xa4 rajana on taas Sanginkyl\xc3\xa4n laitimmaisin osa Tervolankyl\xc3\xa4. Koska l\xc3\xa4hin silta Kiiminkijoen yli on vasta Alavuotolla, joen takana oleviin muutamiin asumuksiin p\xc3\xa4\xc3\xa4see kyl\xc3\xa4n kohdalta kes\xc3\xa4isin vain veneell\xc3\xa4. P\xc3\xa4\xc3\xa4osin Ylivuoton alue Kiiminkijoen takana on asumatonta syd\xc3\xa4nmaata luoteessa Pudasj\xc3\xa4rven Hetekyl\xc3\xa4\xc3\xa4n, pohjoisessa Puolangan Palovaaraan ja koillisessa Utaj\xc3\xa4rven Juorkunan Olvasj\xc3\xa4rvelle p\xc3\xa4in.\n_START_SECTION_\nAlue ja asutus\n_START_PARAGRAPH_\nKyl\xc3\xa4 k\xc3\xa4sitt\xc3\xa4\xc3\xa4 Yli- ja V\xc3\xa4h\xc3\xa4vuoton kulmakunnat, joiden yhteenlaskettu asukasluku on vain noin 40 henkil\xc3\xb6\xc3\xa4. Vakinaisten asukkaiden ohella Ylivuotolla on kuitenkin kes\xc3\xa4asukkaita. Yhdess\xc3\xa4 j\xc3\xa4rven it\xc3\xa4rannalla sijaitsevan noin kymmenen asukkaan V\xc3\xa4h\xc3\xa4vuoton kanssa se muodostaa suppean yhteis\xc3\xb6n, jonka p\xc3\xa4\xc3\xa4elinkeinona on maatalous ja matkailu._NEWLINE_Ylivuoton koulu lakkautettiin 1977, jonka j\xc3\xa4lkeen oppilaat on kuljetettu linja-autoilla muihin kouluihin, p\xc3\xa4\xc3\xa4asiassa Veps\xc3\xa4n koululle. Nykyisin oppilat kuljetetaan Ylikiimingin taajamaan entiseen kunnan keskuskoululle. Nykyisin koulurakennuksessa toimii retkimelonta- ja kalastuskeskus Vuoton Joutsen. Nykyisin Ylivuotto on p\xc3\xa4\xc3\xa4asiassa muuttotappioaluetta. Autioituneita rakennuksia kyl\xc3\xa4ss\xc3\xa4 on useita eik\xc3\xa4 uusia rakennuksia juurikaan rakenneta._NEWLINE_Ylivuoton hautausmaa sijaitsee noin puolitoista kilometri\xc3\xa4 kyl\xc3\xa4keskuksesta kaakkoon, seututien varrella.'